text: বদলে গেল আইপিএল প্লে-অফের নিয়ম | 1148906 | কালের কণ্ঠ | kalerkantho
  ২৩ মে, ২০২২ ১৯:০৮ | পড়া যাবে ২ মিনিটে
  প্লে অফে ওঠার আনন্দে মাতোয়ারা ব্যাঙ্গালোর। ছবি : টুইটার
  আগামীকাল মঙ্গলবার থেকে শুরু হতে যাচ্ছে আইপিএলের পঞ্চদশ আসরের প্লে-অফ পর্ব। এর আগেই বদলে গেল প্লে-অফের নিয়ম। কলকাতায় কালবৈশাখী এবং ঝড়বৃষ্টির কথা মাথায় রেখে আইপিএলের প্লে-অফে যাতে দর্শকরা পুরো ২০ ওভারের খেলা উপভোগ করতে পারে, সে জন্য ওভার কর্তনের বিষয়টি বাদ দেওয়া হয়েছে। এর পরিবর্তে আরো বরাদ্দ হবে দুই ঘণ্টা বাড়তি সময়।
  প্রথম কোয়ালিফায়ার এবং এলিমেন্টরের ম্যাচ অনুষ্ঠিত হবে কলকাতার ইডেন গার্ডেনে। সেই ম্যাচে যদি কোনোভাবে ঝড়বৃষ্টি বা অন্য কোনো কারণে খেলা দেরিতে শুরু হয়, সে ক্ষেত্রে দুই ঘণ্টা অতিরিক্ত সময় দেওয়া হবে। শুধু তা-ই নয়, ম্যাচে কোনো ওভারও কাটা হবে না। অর্থাৎ পুরো ২০ ওভারই ম্যাচ চলবে। এবারের আসরে গুজরাট টাইটানস লিগের গ্রুপ পর্বে চ্যাম্পিয়ন হয়ে প্লে-অফে উঠেছে।
  পরের অবস্থানে আছে যথাক্রমে রাজস্থান রয়্যালস, লখনউ সুপার জায়ান্টস ও রয়্যাল চ্যালেঞ্জার্স বেঙ্গালুরু। আগামী ২৪ মে মঙ্গলবার কলকাতার ইডেন গার্ডেনে কোয়ালিফায়ার ওয়ানে খেলবে লিগ পর্যায়ে প্রথম দুটি স্থানে থাকা গুজরাট-রাজস্থান। এই ম্যাচের জয়ী দল সরাসরি ফাইনালে খেলবে। আর পরাজিত দল খেলবে কোয়ালিফায়ার টু-তে ২৭ মে, শুক্রবার। সেই ম্যাচটি হবে আহমেদাবাদে। ২৫ মে বুধবার এলিমেন্টরে খেলবে লখনউ-বেঙ্গালুরু।